# D:\zsanna\gvi\logo\gvi_logo_atlatszo.png

**Külföldi továbbtanulás a legjobb hazai gimnáziumok tanulói körében – 2017**

**A GVI elemzésében az Országos kompetenciamérés eredményei szerint legjobbnak tekinthető budapesti, Pest és Győr-Moson-Sopron megyei gimnáziumok diákjainak továbbtanulási terveit vizsgálja. Az eredmények szerint a legkiemelkedőbb középiskolák tanulói közül minden tizedik diák adta be a jelentkezését külföldi felsőoktatási intézménybe (is). E diákok jelentős része nem csupán a felsőfokú képzés idejére tervezi a külföldi tartózkodást, hanem hosszabb távra is.**

A magyar közvéleményt, a médiát és a tudományos kutatásokat is foglalkoztatja az a kérdés, hogy hány magyar hallgató tanul külföldi felsőoktatási intézményben. Azonban a kérdés megválaszolásához szükséges statisztikai adatok csak korlátozottan állnak rendelkezésre. Hazai statisztikai adatgyűjtés nem folyik a témában, a nemzetközi statisztikai adatok pedig – amelyek a befogadó országok adatközlésén alapulnak – csak több éves csúszással közlik az adatokat, vagy nem fedik le az országok teljes körét.

A statisztikai adatok hiányát igyekeznek pótolni azok a hazai kérdőíves felmérések, amelyek azt vizsgálják, hogy hány diák szándékozik külföldön tanulni. E kutatások eredményeinek sarokpontja, hogy mennyire sikerül a migrációs szándék komolyságát megragadniuk, tehát mennyire tudják megkülönböztetni a nagy valószínűséggel kivándorlókat azoktól, akiknek kevésbé komolyak a terveik. Azok a felmérések, amelyek egyszerűen arra kérdeznek rá, hogy a diák tervezi-e a külföldi továbbtanulást, nem képesek e különbséget megragadni, egyszerre lesz potenciális migráns az a diák, aki már beadta a jelentkezését egy külföldi intézménybe és az, akiben épp csak felmerült e gondolat.

Jelen kutatás azt vizsgálja, hogy **a legkiemelkedőbb** – az Országos kompetenciamérés eredményei alapján készült rangsor felső egytizedébe tartozó – **budapesti, Pest és Győr-Moson-Sopron megyei végzős gimnazistáknak milyenek a továbbtanulási tervei.** A fent bemutatott problémát pedig azzal oldja fel, hogy a migrációs tervek helyett a külföldi képzésre történő jelentkezésre – pontosabban az intézmény és a képzés kiválasztására – kérdez rá. Azzal a feltevéssel élve, hogy ha egy diák már kiválasztotta az intézményt és a képzést, illetve beadta jelentkezését, vagy még ebben a tanévben beadja, az arra utal, hogy migrációs szándéka komoly, nem csupán ábrándozik a külföldi továbbtanulásról.

A kutatási cél megvalósítása érdekében egy önkitöltős kérdőívet állítottunk össze, amelyet húsz gimnáziumban töltöttek ki a végzős diákok. Eredményeink 961 gimnazista válaszain alapulnak.

Az eredmények szerint **a leginkább kiemelkedő hazai gimnáziumok végzős tanulói közül minden tizedik** (9,9%) **adta be vagy adja be jelentkezését még idén külföldi felsőoktatási intézménybe** (is). Ők nem csak a szándékot jelezték, hogy szeretnének külföldön továbbtanulni, hanem megjelölték azokat a külföldi intézményeket, amelyekbe beadják jelentkezésüket, illetve a kiválasztott képzés szakterületét is megadták. Ez azt jelenti, hogy esetükben tényleges migrációs tervekről beszélhetünk, nem csupán ábrándokról.

Azt találtuk, hogy **külföldi felsőoktatási intézménybe nagyobb valószínűséggel jelentkeznek a lányok, a felsőfokú végzettségű apák gyermekei, a több idegen nyelvet beszélő tanulók, valamint azok, akik korábban részt vettek külföldön nyelvtanulási programon**. Emellett az eredmények arra utalnak, hogy **a jobb anyagi helyzetű diákok is nagyobb eséllyel adják be a jelentkezésüket külföldre.**

**A képzés helye az ismert idegen nyelvek száma szerint, százalék, N=961**



*Forrás: GVI 2017*

**A külföldi intézménybe jelentkező diákok elsődlegesen az Egyesült Királyságban, Ausztriában vagy Németországban szeretnének tanulni.** A tudományterületek közül a gazdasági képzés emelkedik ki. A legtöbb diák tandíjmentes helyre igyekszik bekerülni. Lényeges kérdés, hogy a tanulók milyen időtávra tervezik külföldi tartózkodásukat: **jelentős részük (41%) szeretne hosszabb távon külföldön maradni, további 17%-uk az egyetem elvégzése után azt tervezi, hogy még egy ideig külföldön fog dolgozni.** Magas (21%) azoknak az aránya, akik még nem tudják, hogy mennyi időre tervezik külföldi tartózkodásukat. 18%-uk szeretne a képzés befejezése után azonnal visszajönni Magyarországra.

**A külföldi tartózkodás tervezett időtartama, százalék, N=92**



*Forrás: GVI 2017*

The furt

A külföldi továbbtanulást a legtöbben a **jobb minőségű képzéssel és a jobb oktatási rendszerrel** indokolják. Továbbá sok tanuló véli úgy, hogy külföldön több lehetősége, jobb munkája vagy magasabb életszínvonala lesz. A harmadik leggyakoribb válasz a nyelvtudás fejlesztése volt.